[{"text_idx": "#000007", "text": "Tad yn aros dros dair blynedd am wersi nofio drwy\u2019r Gymraeg i\u2019w blant"}, {"text_idx": "#000008", "text": "Cau ffatri yn ergyd i gymunedau\nPryder am ymateb \u201ctila\u201d gan y Llywodraeth i ffigurau\u2019r Cyfrifiad - Cymdeithas yr Iaith\nHer i'r Cyngor ymateb i ganlyniadau'r Cyfrifiad\nGalw ar y Comisiynydd i flaenoriaethu pobl a bod yn fwy cadarn gyda chyrff sy'n torri'r Safonau\n\"Dim lle i anobeithio\" - neges Dafydd Iwan i Rali'r Cyfi yng Nghaerfyrddin\nCwblha'r ffurflen isod i dansygrifo i gylchlythyr y Gymdeithas."}, {"text_idx": "#000015", "text": "Rydyn ni wedi beirniadu Cyngor Sir Wrecsam yn hallt ar o\u0302l i dad aros tair blynedd am wersi nofio drwy\u2019r Gymraeg i\u2019w blant, a hynny er gwaethaf sawl ymchwiliad i\u2019r mater gan Gomisiynydd y Gymraeg. Yn o\u0302l Cymdeithas yr Iaith, gofynnodd Aled Powell i Gyngor Wrecsam am wersi nofio yn Gymraeg i\u2019w blant yn 2019, ac mae\u2019n dal i aros, heb sicrwydd pryd bydd gwersi nofio ar gael i blant yr ardal yn Gymraeg."}, {"text_idx": "#000016", "text": "Meddai Aled Powell, sy\u2019n aelod o Grw\u0302p Hawl Cymdeithas yr Iaith:\n\u201cDw i wedi bod yn trafod efo Cyngor Wrecsam ers dros dair blynedd, dw i wedi cwyno wrth y Cyngor ac wrth Gomisiynydd y Gymraeg, a does dim byd sylfaenol wedi newid. Beth ydw i fod i\u2019w wneud? Mae dyletswydd ar y Cyngor i ddarparu drwy\u2019r Gymraeg, ond yn amlwg dydyn nhw\u2019n poeni dim am siaradwyr Cymraeg y sir. Y dewis dw i wedi\u2019i gael yn y bo\u0302n ydy gwersi nofio drwy\u2019r Saesneg neu ddim gwersi nofio o gwbl\u201d"}, {"text_idx": "#000017", "text": "Tra\u2019i fod yn brwydro i geisio cael gwersi nofio yn Gymraeg i'w blant, mae\u2019n ymwybodol eu bod nhw\u2019n colli allan. Ychwanegodd Mr Powell:\n\u201cMae Comisiynydd y Gymraeg ar eu trydydd ymchwiliad i mewn i\u2019r mater ar hyn o bryd, ond yn y cyfamser mae fy mhlant i\u2019n tyfu i fyny. Dw i ddim eisiau gwersi i \u2019mhlant ymhen blynyddoedd pan maen nhw yn yr ysgol uwchradd. Roedd Awen yn bedair pan ddechreuais i ofyn am wersi ac mae hi bellach yn saith, ac mae hi a\u2019i chwaer fach yn gofyn bob wythnos pa bryd cawn nhw ddysgu nofio.\u201d"}]